Iona

Iona az első kaland idejében. (Kép forrása: https://www.deviantart.com/airgirl39/art/Airbender-Gianne-253829961)

## Életrajzi információk

### Állampolgárság

Egyesült Nemzetek Köztársasága (Levegő Nomádjai)

### Kora

18 év (3. könyv: Változás, Fekete Nap kaland)21 év (4. könyv: Egyensúly)

## Személyes információk

### Szövetségesek

Azoir, Karin, Ruan, Quan, Zima, Night Akiyama, Kira, Tenzin, Jinora, Korra, Toph Beifong...

### Ellenségek

Lane L. Gatewood, Fekete Nap, Zaheer, Kuvira, Azoir (átmenetileg)...

## Politikai információk

### Munka

Levegőidomár, a városban, a szigeten, templomokban segédkezik

### Kötődés

Levegő Nomádjai, Köztársaság Város

*"A levegő a szabadság eleme. Attól zárj el, ha tudsz!"*

*Iona Lane L. Gatewoodnak*

**Iona** fiatal levegőidomár, azon kevesek közé tartozik, akik nem rokonai Aang avatárnak, de a harmonikus együttállás előtt tettek szert a képességeikre. Egyúttal a harmadik levegőidomár mester a százéves háború óta, és az egyetlen ismert hangidomár.

Iona fontos szerephez jutott a Fekete Nap kalandban, spirituális képességei, és magas szintű levegőidomítása miatt kezdettől hasznos tagja a csapatnak.

## Történet

### Korai évek

Iona egy Wuhan és egy Min nevű átlagember első és egyetlen gyermeke, mindketten a Föld Királyságának polgárai voltak. Alapvetően békés természetű, szelíd, kissé túlságosan féltő szülőkként nevelték a kislányukat, egyikük sem feltételezte, hogy bármilyen képességet mutat majd. Négy éves korában kezdett levegőt idomítani először balesetből, senki nem tudta megmagyarázni, honnan ered az ereje, de ahogy nőtt, egyre fontosabbnak érezte, hogy képezze - sokat olvasott a levegőidomárokról, és Köztársaság Városba akart utazni, hogy tanulhasson Tenzintől. A szülei ezt kezdetben ellenezték, érezve, hogy a lányuk egészen elszakadna tőlük, ha a városba menne, de végül megértették, hogy Ionának milyen fontos, hogy a kultúrája részévé váljon.

Köztársaság Városi tanulmányai során tehetségesnek és érdeklődőnek bizonyult - rengeteget gyakorolt, és meglepő könnyedséggel szokott bele a levegőidomárok szerény, békés életébe. Élvezte, hogy mélyül a kapcsolata az elemével, sokat meditált, és továbbra is nyitott volt a kultúra megismerése során. Tizenhét éves korára hivatalosan még nem volt mester, de magas szinten uralta a levegőt - ekkor hazatért a szüleihez egy kis időre, tartva attól, hogy hosszú távolléte alatt esetleg eltávolodtak egymástól. Amikor a városból hírek jöttek, hogy Amon forradalmat kezdett, nem térhetett vissza: bár szívesen részt vett volna a harcokban, ő is elismerte, hogy a levegőidomárok léte miatt is fontos, hogy ne kerüljön tűzvonalba. Mikor a Forradalom véget ért, már egyre türelmetlenebb volt, de a szülei ragaszkodtak hozzá, hogy maradjon biztonságban.

Végül a Harmonikus Együttállás oldotta fel ezt a konfliktust - az új levegőidomárok megjelenésével egyidőben Iona maga is változást tapasztalt... a képességei felerősödtek, és megjelent egy különleges adottsága: képessé vált irányítani a hangot. Ez egy, a szüleivel való veszekedés során derült ki, és innentől Wuhan és Min számára is nyilvánvalóvá vált, hogy a lányuknak ideje folytatnia a képzését. Iona ekkor ismét a városba indult, és a Légtemplom-szigeten kapott szállást, ahol tovább csiszolja a képességeit.

### Fekete Nap

Iona a harmadik könyv eseményeiből ugyan kimaradt, de Korra lebénulása után nem sokkal a városba érkezve azonnal belevetette magát a munkába. A gyakorláson túl igyekezett minél többet segíteni az új légidomároknak is, illetve a város helyreállításában is részt vett. Szabadidejében a várost járta, így találkozott egy Nora nevű fiatal földidomár lánnyal, aki azt állította, egy barátja, egy szellem eltűnt. Az utcán hamarosan fegyveresek jelentek meg, köztük egy páncélos férfi, Iona pedig ketreceket vett észre, amikbe sikerrel be tudták zárni a szellemeket. Nora azt állította, a fegyveresek a Fekete Naphoz tartoznak, egy olyan szervezethez, ami ekkor már lecsapott Ba Sing Se-re, és több szellemet is csapdába ejtettek. Elárulja azt is, hogy a Halál Szellemét keresik, azt remélve, hogy általa visszahozhatják az élők közé Ozait és Sozint. A levegőidomár vállalta, hogy segít neki, és javasolta, hogy menjenek a Légtemplom-szigetre, ahol többet is kideríthetnek. Kezdetben úgy tűnt, nem találnak semmit, végül azonban rábukkantak egy könyvre, ami említést tett egy ősi levegőidomár furulyáról, aminek hatása a szellemekre hasonló Aang sípjának állatokra gyakorolt hatásához. A furulya a levegőtemplomban van, így meg is találják, de amint megérintik, a szellemvilágban találják magukat, miközben a tárgy maga a fizikaiban maradt. Nem tudják, hogy kerültek át, de a fizikai testüket megőrizték, és hamarosan találkoznak Iroh-val. Iona azonnal odamegy segítséget kérni, de még mielőtt beszélgetésbe elegyedhetne a férfivel, megjelenik egy fiú, aki feltételezhetően ugyanúgy jutott a szellemvilágba, mint ők - Chuangnak hívják, és azt állítja, hogy egy elszigetelt légidomár csoport tagja, akik túlélték a százéves háborút, és a célja, hogy Zaheertól tanulja meg a repülést. Ezzel a kijelentésével azonnal elveszíti Iona bizalmát, aki innentől folyamatosan szemmel tartja.

Iroh azt mondja, nem tud segíteni Nora barátjának megtalálásában, de a Fekete Nap által üldözött Halál Szelleméhez útbaigazíthatja őket - azt mondja, az Elveszettek Köde felé kell indulniuk. Chuang felajánlja a segítségét, és jobb híján Nora is velük marad. Az úton Iona és Chuang sokat beszélgetnek képzésükről, és a titokban maradt levegőidomárok filozófiájáról, a lány pedig egyre jobban megbízik a fiatal levegőidomárban. Útjuk során elérnek egy területhez, ahol hatalmas, közel Ba Sing Se méretű város emelkedett. Itt egy különleges kristály segítségével ideiglenesen portálokat tudtak nyitni - valószínűleg hasonló jelenségen keresztül jutottak ide ők hárman is. A szellemeket bebörtönözve tartották, mondhatni egy kisebb birodalmat építettek a szellemvilágon belül. Ionát mélyen megrázzák a látottak, de Chuanggal együtt arra jutnak, akármi is folyik itt, meg kell próbálniuk megállítani. Chuang vállalja, hogy zavart kelt, és a két lány beosonhat a városba, de a próbálkozás rosszul sül el, a két levegőidomár fogságba esik, Norát pedig elhurcolják, és mindkettejüknek meggyőződése, hogy meg is ölték. Egyúttal azonban találkoznak egy kisebb, idomárokból és harcosokból álló csapattal, akik szintén a Fekete Nap fogságába estek. Közlik velük, hogy az Uralkodó és Amon még számolni fog rájuk, így Iona nem tölthet sok időt a gyásszal. Egy fiatal vízidomár, Azoir segít neki talpraállni - Azoir már ekkor vonzódni kezd hozzá, a lány azonban az események sodrásában ekkor még nem figyel fel a fiúra. Felveti, hogy ha van közöttük véridomár, esetlegesen segíthet, hogy ne vehessék el tőlük a képességeiket, így derül fény arra, hogy Keino, az egyik fiú valóban az. Azoir javasolja, hogy próbálja meg felvenni a kapcsolatot, szellemi kivetüléssel Zuko nagyúrral, azonban ekkor még semmi tapasztalata nincs a technika használatában, így nem tudja irányítani. A Tűz Népe helyett Ba Sing Se alsó gyűrűjében, a szegénynegyedben köt ki, ahol egy csapat, önmagukat Fekete Nap katonáknak álcázott fiatallal találkozik. Köztük van Zima is, egy földidomár, akivel korábban már találkozott a Levegőtemplom szigeten. Segítséget kér tőlük, és megtudja, hogy egész Ba Sing Sét át akarják helyezni a szellemvilágba, az avatárt pedig, akit elfogtak, fogva tartják a szellemvárosban. Hamarosan lejár az ideje, és visszatér a testébe.

Amíg távol volt, megjelent Amon, és Azoirt megfosztotta az erejétől. Megosztja a többiekkel, amit megtudott, és megpróbál valamennyire vigaszt nyújtani a fiúnak: sikertelenül. Ruan tanácsára ismét megpróbálkozik a szellemi kivetüléssel, ezúttal Zaofut és Suyin Beifongot célozva, de egy Yuyan íjász, az egyik őr érkezése megszakítja, és hamarosan a palotába viszik, Keinoval és egy Zhen Huan nevű földidomárral együtt. Az íjásszal hosszabban beszél, próbálja meggyőzni a filozófiájának problémáiról, de nem jár sikerrel, előbb megjelenik az Uralkodó, és félbeszakítja, majd kimondja az ítéletet rá és két társára - a vadonba viszik őket, ahol fél év alatt bebizonyíthatják, hogy "méltók" a túlélésre. A vasútállomáson ismét találkozik a szegénynegyedi csoporttal, akikhez időközben csatlakozott egy fiatalember is, aki a Night Akiyama névre hallgat. A szellemerdőben kötnek ki, ahol alapvetően ellenségesen viselkednek velük a szellemek. Iona kéri, hogy hallgassák meg, és a Halál Szelleme fel is figyel rá - kijelenti, érzi, hogy a lányban béke és nyugalom honol, de a barátaira ez nem igaz, tehát nem szavaz nekik teljes bizalmat. Két társát, Kirát, a tűzidomárt, és Aaront, a vízidomárt megszállja egy-egy szellem, amely két hónap alatt teljesen átveszi az uralmat a testük felett, ezáltal egyfajta időkorlátot adva, hogy legyőzzék a Fekete Napot. Mikor Iona ezt közli velük, mindketten sokkot kapnak, Night azonban megjegyzi, hogy szerinte a Halál Szelleme nem mondott igazat. Iona ekkor vitába száll vele, de a fiú közli, hogy csak a pánikhelyzet oldása miatt tette a kijelentést. A lány ettől megnyugszik, hamarosan azonban Night elhagyja a tűz környékét, ő pedig követi a példáját, remélve, hogy egy kis csend hatására eszébe jut valami. Hamarosan észreveszi, hogy Night megcsúszott egy sziklán, és megsérült, így hangidomítást használva segítséget kér Zimától. Mikor sikerül megmenteni a fiút, farkasok támadnak a táborra, ám éppen időben feltűnik Azoir és Ruan, akik egy katonai satomobilban érkeznek. Iona is segít a harcban levegőidomítással. Azoir megmenti az egyik farkast, akinek beleállt valami a lábába, így ismét feltűnik a Halál szelleme, felajánlva, hogy az egyik megszállottat feloldozza. Ruannak adja a választási lehetőséget, aki nem ismeri őket, és ezért ki is jelenti, nem tud dönteni, azt kéri a szellemtől, mindkettejüket kímélje meg. Iona kiáll mellette, így a szellem végső döntése az, hogy további két hónap haladékot ad, és a megszállott személy innentől kezdve Night lesz. A satomobilban találnak élelmet, a Korrához vezető térképet, és a korábban nagyon keresett furulyát is.

Miközben az erdőben vesztegelnek, Night talál egy verset, amit Azoir írt Ionáról, és odaadja a lánynak. Amíg ő azon töpreng, ki is az író, a táborban jóformán mindenki mindenkivel harcolni kezd. Iona megkísérli szétválasztani a társait, de véletlenül elejti a verset, ami pont Aaronnál köt ki. A fiú kis híján az egész táborban szétkürtöli az esetet, de a lány hirtelen felindulásból beveti hangidomár képességeit, teljesen megnémítva őt, és megfenyegetve, hogy hosszú távon is néma marad, ha még egyszer hasonlót tesz. Hamarosan felkeresi őt egy szellem, Iruk (aki valójában a Nightot megszállt szellem), és felajánlja, hogy néhány fürt szőlőért elárulja, ki írta a verset. Iona kicsit tépelődik, de végül a kíváncsisága győz, és belemegy az egyezségbe. Azoir tanúja a jelenetnek, így odalép, hogy a lány inkább tőle tudja meg, de lenyel egy legyet, és majdnem megfullad tőle, így a papír aljára firkantja a nevét. Iona végül sikerrel megszabadítja a légytől (néhány erőteljes ütéssel a hátára), és néhány kínosabb mondat után kijelenti, hogy bár össze van zavarodva, és hatalmas a káosz, de tulajdonképpen kedveli a fiút. Azoir egyetért vele.

Hamarosan üzenetet kapnak az egyesült erőktől, a satomobilban lévő rádión keresztül, Iroh tábornok beszél velük. Egyértelművé válik, hogy az avatár megmentése a prioritás. Iona szellemi kivetüléssel sikerrel felveszi a kapcsolatot Korrával, aki kijelenti, hogy vár rájuk, bár lebénultan, a börtönben nagyon nincs is választása. Sikerrel kideríti azt is, hogy a börtön a léghajóállomás alatt található. Kijelenti, hogy a Korráért induló csapattal akar tartani, mert a hangidomítás adott esetben a kommunikációban is segítségükre van, ráadásul, ha elkapják őket, a szellemi kivetülés még mindig lehetőség, hogy kapcsolatba lépjenek egymással. Mikor felszállnak a léghajóra, ami az állomásra viszi őket, Iona gyakorlással tölti az ideje nagy részét... Azoir ebben segítségére van, a tűzidomítás bizonyos technikáiról beszél, neki, amik által erősebb légáramlatokat hozhat létre. A gyakorlás után Azoir beszélni akart vele, a léghajó egyik szobájában pedig kijelentette, hogy beleszeretett a lányba, és arra is kérte, hogy tanítsa meditálni, hogy szorosabbra fűzhesse a kapcsolatát a szellemekkel. Iona beleegyezett, bár a szerelmi vallomásra továbbra sem reagált egyértelműen - kijelentette, hogy teljesen össze van zavarodva, azt sem tudja, ki barát és ki ellenség, de abban biztos, hogy kedveli a fiút, és nem csak mint barátot. A beszélgetés közepén Aaron rájuk nyitott, így a vízidomár elviharzott, Iona pedig beszélt egy keveset Ruannal, aki a szellemi kivetülés képességéről érdeklődött.

A végső terv alapja az avatár kiszabadítására a csatornarendszer lett, azonban nem sokkal azután, hogy elhagyták a léghajót, az felrobbant. Chuang, a fiatal légidomár bennégett, ezt Iona nehezen viselte, kicsit hibáztatta is magát, noha semmit nem tehetett volna. Hamarosan megtudták, hogy van még egy kis idomárcsoport, akik a szellemerdőben rekedtek, így igyekeztek velük felvenni a kapcsolatot, a lány használta a szellemi kivetülést. A megjelenése eléggé megrémítette a kis csapat egyik tagját ahhoz, hogy az erdőbe rohanjon, elszakadva a társaitól, ez további bűntudatot generált benne. Ahogy visszatért a csatornába, és továbbhaladtak, két részre válva, kiderült, hogy csapdába csalták őket... Korra helyett egy szőke férfi (Lane L. Gatewood) várt rájuk. Ő egy megfélemlített szellemet használt, aki az egyik Fekete Naposra, az őket egy darabig kísérő, íjász Lee-re kapcsolódott, hogy információkat szerezzen a csapatról. Ionánál betelt a pohár, mikor ezt meglátta, levegőidomítással támadott a férfire, és az egész szobát elnémította, majd életében először, jelentősen szembemenve az életfilozófiájával, halálosan megfenyegette, kijelentve, hogy sosem bántott még senkit, de ha hozzányúl a barátaihoz, megöli. Meglepő módon, a férfi nagyon hatékonyan küzdött a levegőidomítás ellen, és a hangidomítás teljesen hatástalannak bizonyult vele szemben. Mikor megfenyegette a lányt, hogy egy cellába dugja, ha nem oldja fel a némítást, Iona rábólintott, de egy hirtelen mozdulattal a szellőzőn át, hangidomítással üzenetet küldött a csatornában maradottak felé. A hang sajnos torzult, de elérte a célját. Ruan azonban kiállt Iona mellett, kijelentette, hogy egy esetleges harcban mellette áll.

A lány szellemi kivetüléssel kapcsolatba lép először Azoirral, akit egy olyan eszközbe zártak, ami, ha túl sokat mozog benne, megemeli annak a szobának a hőmérsékletét, amiben a barátai vannak. Hamarosan kiderül, hogy a szőke férfi arra is felkészült, hogy a csapat, a mentőakcióval párhuzamosan robbantásokat akart végrehajtani, abban az esetben, ha aktiválják a robbanóanyagot, Ionáék halnának meg. A lány egy újabb kivetüléssel kapcsolatba lép Aaron csapatával, és figyelmezteti őket, hogy ne használják a detonátorokat. Aaronékat azonban megtámadják, és Iona tanúja lesz annak, ahogy Quan megöl néhány katonát, ez elég mélyen érinti. Megpróbál kommunikálni a Fekete Naposokkal is, sikertelenül... a katonákat vezető nő megvágja egy különleges pengével, ami az asztráltestét is felsérti, így képtelen újra végrehajtani a szellemi kivetülést. Hamarosan altatógázt juttatnak a szellőzőbe, így Iona, több társával együtt elveszíti az eszméletét.

Egy léghajón ébrednek, ami a Tűz Népéhez szállítja őket, azon belül is az átalakított Forrongó Szikla börtönbe. Itt Ionát először a szőke férfi elé vezetik, aki, amikor nem hajlandó semmit mondani a társairól, a hűtőbe zárja... a lány egy ideig légidomár technikákkal fel tudja melegíteni magát, később viszont egyre jobban fázik. Amikor kikerül, a férfi ismét felteszi a kérdéseit, a lány azonban továbbra is ellenáll, különösen, mikor a Halál Szelleméről kérdezik. A szőke férfi ekkor azzal próbálja zsarolni, hogy Azoirt zárja a hűtőbe... ekkor Iona hazudik, hogy megmentse a fiút. Bár a hazugsága nem ér célt, a férfi végül kiengedi a foglyot. A börtönben töltött idő alatt egyre többet gondol a családjára, és szabadidejében próbál futni, hogy fejleszthesse a képességeit. Mikor tanúja lesz, hogy Aaron a szőke férfival beszélget, próbálja meggyőzni, hogy ne higgyen neki, de a fiú véridomítást alkalmaz rajta, és kijelenti, hogy "ők ketten nem barátok". Ionát ez feldühíti, és biztosra veszi, hogy ténylegesen képes lenne elárulni őket. Ezután beszélget kicsit Quannal, akivel tisztázzák a gyilkossággal szembeni szenvtelenségének okait, és a lány felajánlja azt is, hogy ha vége az egésznek, a férfi csatlakozhatna hozzájuk a Levegőtemplom-szigeten.

Hamarosan elrángatják a barátaitól, és egy cellába kerül a szintén a Forrongó Sziklán raboskodó Zaheer-rel. Próbál vele kommunikálni, nem sok sikerrel, így a cellában meditál a hátralévő időre - hamarosan ugyanis megjelennek az Egyesült Erők, és rajtaütnek a börtönön. Iona kiszabadulva újra találkozik Azoir-ral, aki megcsókolja. Ekkorra már a lány is elfogadja az érzéseit, és megjegyzi, hogy ha a fiú is a városban marad, a kaland végeztével is tarthatnák a kapcsolatot. Később segítséget kér Aarontól, hogy feloldják rajta a szellemi kivetülés blokkolását: a fiú felvágja a heget a lány karján. A műtét fájdalmas, de sikerrel jár.

A történtek után, Tenzin még a léghajón hívatja, kijelentve, hogy bizonyította, milyen magas szintűek a képességei, így elérte a mester szintet. A ceremónia szűk körű, és sokkal kevésbé ünnepélyes, mint Jinoráé volt, de a haját leborotválják, és rátetoválják a jellegzetes nyilakat. A léghajót még éri egy utolsó támadás, amiben Tenzin is megsebesül, Iona ekkor igyekszik segíteni a gyógyításban, de időben megérkezik a segítség az Egyesült Erők katonái részéről, és a szellemek részéről is - feltűnik Amon, de mielőtt odaérhetne hozzájuk, lefoszlik a testéről a bőr, a hús, majd csak a csontjai maradnak, a csapat pedig tanúja annak is, hogy két alak belép az utolsó, instabil portálba.

Az események végeztével bált rendeznek a csapat tiszteletére, Raiko elnök is beszédet tart, és mind megkapják Köztársaság Város egyik legmagasabb rangú kitüntetését. Azoir beszélt Tenzinnel, így felajánlotta a lánynak, hogy vele tart, ha a Levegőtemplomok újjáépítésében fog segédkezni. Mivel az ünnepségen Korra visszaadta a fiú képességeit, így ténylegesen minden a helyére került.

Később a helyiségbe altatógázt fújnak (többen az elhagyatott raktárban kötnek ki), többeket elvisznek, Iona viszont nem tartozik közéjük. Azoirral együtt meglátnak egy fénygömböt, ami a fák felé tart, és követik. A gömb egy apró, fénylő kővé alakul, majd a fények körbeveszik mindkettejüket... Azoirt pedig el is ragadják. Iona teljesen összeomlik, és azt mondja, hogy idő kell neki... a követ beépítteti az egyik karpántjába, és elfordul a világtól.

### Bolyongások

Először a családjához menekül, azt reméli, egy kis otthon, magányosan eltöltött idő segít feldolgozni a fiú hirtelen eltűnését - illetve, Ionának meggyőződése, hogy halálát. A szülei próbáltak segíteni neki a talpraállásban, de sikertelenül, a lány továbbra is küzd az eseményekkel, és a törődés inkább nehezíti, mint könnyíti a helyzetét. Felébred benne a bűntudat is, hogy mesterré avatása után nem sokkal, ilyen szükséghelyzetben magára hagyta a levegőidomárokat, így az Északi Levegőtemplomba megy, hogy segédkezzen az újjáépítésben: itt azonban csak kevés időt tölt, néhány hónap múlva ismét útra kel. A szüleivel leveleken keresztül tartja a kapcsolatot, de nekik is csak keveset mesél arról, pontosan hol jár, és mit csinál, inkább csak arról biztosítja őket, hogy jól van.

A világ legtöbb, spirituálisan magas szintű, elhagyatott helyét felkeresi, rengeteget meditál, és igyekszik szorosabbra fűzni a kapcsolatát a szellemvilággal, tovább fejleszteni a képességeit. Ebben sikereket ér el, de lelkileg tudja, hogy még mindig nem rázódott helyre, így a mocsarat veszi célba. Itt a véletlen sodorja össze Toph Beifonggal, akitől egy rövid, és meglehetősen vitás beszélgetés során segítséget kér, azt reméli, hogy az idős földidomár tanítja, és segít neki az elengedésben. Kezdetben itt nehezen boldogul, Toph nyers stílusa meglehetősen kemény az ő légies személyiségéhez képest, viszont hamar kiderül, igazából pont erre van szüksége. Tovább fejlődik mind spirituálisan, mind fizikailag, teljesen talpra áll, és a személyisége is erősödik, kicsit cinikusabb, és jelentősen határozottabb lesz, mire visszatér Köztársaság Városba, és ismét csatlakozik a levegőidomárokhoz. Eddigre, fájdalmasan bár, de belenyugszik Azoir elvesztésébe, és előre néz, a jövőben reménykedve.

### Újabb találkozás

Miután visszatér a városba, a Levegőtemplom-szigetről rabolják el, és hurcolják a csatornarendszerbe. Itt megjelenik előtte Amon, vagy legalábbis egy véridomár, aki Amon maszkját viseli. Iona felismeri a hangját, de először tagadja a sejtését, csak miután egy légáramlattal véletlenül leoldja a maszkot, akkor tudatosul benne, hogy tényleg Azoir tért vissza, egy Köztársaságot megtámadó csoporttal. A férfi elmondja, hogy mennyit szenvedett a szellemek miatt, de a lány először megvetéssel és dühvel reagál, egyre agresszívabban beszél vele. Nehezen dolgozza fel a szituációt, különösen, mikor rádöbben, hogy a férfi számára ő volt az egyik ok a túlélésre. Azoir megcsókolja, így végül kijelenti, hogy dühös, és ez nem változott, de amennyiben a férfi hajlandó küzdeni, még van remény a megbocsátására, Amikor Azoir azt az utasítást kapja, hogy vegye el a képességeit, elutasítja, arra kéri, hogy imitálja, hogy megtörtént, majd mikor távoztak a szobából, nyitva hagyta az ajtót, így a lány meg tudott szökni. Segített a civilek mentésében, de Azoir szervezetének támadása nem járt sikerrel, nagyon hamar kiűzték őket a városból: ebben valószínűleg szerepe lehetett annak a ténynek, hogy a férfi eltűnt az élről. Iona eltökélte, hogy megtalálja, és megérti, mi történt vele, min ment keresztül, és hogy tanult meg vért idomítani, így az évekig tartó bolyongás utáni hazatérés sem volt tartós, ismét nekivágott a világnak. Végül az újabb találkozás mégis Köztársaság Városhoz közel, a harmadik portál környezetében történt. A lánynak mesterként elnöki engedélye volt, hogy bármikor felkeresse a szellemvilágot, így amikor nyugtalanságot érzett onnan, könnyedén elindulhatott a kivizsgálására. A nyugtalanság forrása helyett azonban Azoirt találta, akivel igencsak esetlenül kezdődött a beszélgetése.

### Alternatív síkok

Iona több alternatív világban is feltűnik a Legend of Avatars-on belül:

Szerepelt a "Dél bosszúja" kalandban, itt levegőidomár diplomataként jelenik meg, aki a békés megoldást szorgalmazza a szemben álló felek között. Ő az, aki rábukkan Korrára, és kisegíti az elveszett lelkek ködéből. Itt Azoir a fő antagonista, romantikus szál nincs a karakterek között. Iona megjelenésekor mester, de valószínűleg teljesen más úton jutott hozzá a tetoválásokhoz, mint a fő történetszálon, és feltételezhetően az alkalmazott technikái is eltérnek az ottaniaktól.

Szerepet kapott a végig nem játszott, Rémségek Háza c. halloweeni kalandban. Itt önkéntes, aki egy titokzatos ház felderítésére jelentkezik, amiről az a hír járja, hogy a rég meghalt véridomár, Hama szelleme kísért benne.

Megjelent a végig nem játszott "Aang legendája - Újrajátszva" kalandban. Itt Aang szerepét kapta, a fő szállal ellentétben tizenöt éves, már mester, egyben az utolsó levegőidomár és az avatár. A szerelmi szála Azoirral itt is megjelenik, a fiú Katara szerepét vette át.

## Személyisége

Iona első megjelenésekor naiv, kíváncsi és idealista. Kissé burokban nevelkedett, szerető szülők között, távol a konfliktusoktól, így, mikor belekeveredik egybe, fokozatosan fogja csak fel a súlyát. Kezdetben rendkívül optimista, bárkivel könnyedén kommunikál, és mélyen megrázza, ha halált vagy sérülést lát. A levegőidomárok filozófiáját nagyon mélyen átéli, teljes mértékben elítéli a gyilkosságot, vallja, hogy minden helyzetben létezik erőszakmentes megoldás, és szinte bárki felé képes kedvességgel kinyúlni. Vegetáriánus. Ennek a szemléletnek az alapjai már azelőtt is megvoltak benne, hogy elkezdte komolyan tanulni az elemének irányítását, és a szerzetesek közé vonult, fiatalon is rajongott a levegőidomárok történelméért. Részben ez a békés, szelíd viselkedés az, ami miatt a Fekete Nap kalandban a szellemek legtöbbje ösztönösen megbízik benne, a Halál Szelleme is rajta keresztül kommunikál a csapattal.

Naivitása miatt azonban könnyen átverhető, és néha kicsit hebrencs, és kissé szentimentális is - gyakran sír, a tragédiák hatására volt, hogy pánikrohamot kapott és leblokkolt, az is előfordult, hogy készpénznek vett olyan információkat, amik jó eséllyel hazugságok voltak, pusztán mert nem is feltételezte, hogy hazudnak neki. Hajlamos az önostorozásra, sokszor olyasmik miatt is magát hibáztatja, amikben semmi szerepe nem volt. Néha kissé csapong, különösen ha izgatott, de éles helyzetben képes komoly koncentrációra, ezt bizonyítja a spirituális fejlettsége is.

Ha feldühítik, teljesen képes kikelni magából: mikor Lane L. Gatewood megfenyegette őt és a barátait, majd kiderült, hogy egy megfélemlített szellemet használt ellenük kémként, elnémította a teljes szobát, és kijelentette, hogy végső esetben hajlandó megölni is. Ezt szinte azonnal megbánta, de Ruan, az egyik társa azt is megállapította, "jobb, ha soha nem idegesíti fel".

Később, Azoir elvesztése, a bolyongásai és a Toph-nál töltött ideje után Iona személyisége sokat alakul. Elveszti a naivitását, nem hisz el mindent azonnal. Sokkal kevésbé optimista, és nem bocsát meg könnyen, a stílusára jellemzővé válik a cinikus humor. Még mindig ellenzi az erőszakot, de már nem fél tőle, ha a helyzet rákényszeríti, képes határozottan, a teljes erejét bevetve lépni. Saját megállapítása szerint kissé még ekkor is szentimentális, Azoirral való újratalálkozásakor például folyni kezdenek a könnyei.

Iona rendszeresen "vitatkozik önmagával", gyakran korholja magát valamilyen döntésért vagy cselekedetért. Ekkor egyes szám, első személyben hivatkozik, és gyakran nevén is szólítja magát.

## Képességei

### Levegőidomítás

Iona - mester címéből sejthető módon - rendkívül magas szinten képes a levegőidomításra, gyakorlatilag csak Jinora, Tenzin és Zaheer azok, akik jobbak nála. A technikái nem teljes mértékben a levegőidomítás alapelveit követik, mivel sok helyről tanult, mind a tűz, mind a földidomítás stílusából merít, amikor harcol, a mozdulatait jobban megtámasztja, több energiát visz beléjük, mint a legtöbb levegőidomár, kevésbé lágy, és táncszerű. Levegőidomárokra jellemző módon gyorsabban mozog és fut mint az átlagemberek. Korábban volt lehetősége siklóbotot használni, de sosem rajongott az eszközös technikákért, így ennek használata nem az erőssége. Később, a siklóruha elterjedésével a botokat egyre kevésbé használják, így ez már nem jelent hátrányosságot.

Különleges technikája, a hangidomítás gyakorlatilag csak az alap levegőidomítás finomabb változata, a hanghullámok terjedését fékezi meg, vagy fókuszálja, ezzel halkító, vagy hangosító hatást elérve, akár biztosítva, hogy az adott információ csak egy konkrét, ismert térbeli helyzetű személyhez érjen el. A képesség erős korlátja, hogy a hang hosszú távon jelentősen torzul. Harcban gyakorlatilag nem használható, abszolút békés technika.

### Szellemi képességek

Iona Jinorához hasonlóan rendelkezik a szellemi kivetülés ritka képességével, vagyis képes elválasztani az asztráltestét a fizikaitól, és azt egy adott helyszínre küldeni. A Fekete Nap kaland kezdetén ennek a technikának a végrehajtásában igen gyenge, abban sem biztos, hogy képes rá, és teljesen máshol köt ki, mint ahová jutni szeretett volna. Ahogy fejlődik, egyre hatékonyabban határozza meg a célt, ideiglenesen azonban blokkolják a képességét, három évig tartó bolyongása alatt pedig a lelki teher miatt megerőltetőbb számára. Később, mikor újra talpra áll, és szorosabbra fűzi a kapcsolatát a szellemvilággal, a kivetülésre való képessége is visszatér.

A gyakorlati alkalmazáson túl Iona spirituális képzettsége lehetővé teszi számára, hogy könnyedén kommunikáljon a szellemekkel, gyakran akár segítséget is kérjen tőlük. Ezt a kapcsolatot sokra becsüli, a történet folyamán többször ki is jelenti, hogy nem hajlandó elárulni a bizalmukat. Az egyetlen, amikor ez a szigorú kitartás a szellemvilág mellett megtörik, Azoir visszatérésekor van: ekkor Iona megjegyzi, hogy érte hajlandó lenne elfordulni a szellemektől is, akik pedig a barátai.

### Egyéb képességek

Iona intelligensnek mutatkozott több helyzetben, bár a tudása nem taktikai és gyakorlati, sokkal inkább lexikális jellegű. Mivel rengeteget olvasott, sok helyzetben kap elő történelmi, földrajzi adatokat, bölcsességeket, anekdotákat, amik segítségével könnyebben kijuthatnak a bajból.

Meglehetősen jó az intuíciója, valószínűleg szellemi képességeiből fakadóan, remek megérzései vannak.

## Kapcsolatok

### Szövetségesek

**Tenzin és a levegőidomárok**

Ionát a legszorosabb, "szakmai" kötődése a levegőtemplomok tagjaihoz, és a többi légidomár mesterhez fűzi. Tenzin elég fiatal korától ismeri őt, noha csak tizenkét éves korától tanítja ténylegesen, így elég határozott képe van a lány személyiségéről, tudja, hogy elkötelezett a levegőidomárok útja iránt, és számíthat rá. Sosem alakult ki igazán mély mentor-tanítvány viszonyuk, Iona személyes problémákkal sosem fordul hozzá, viszont rendkívüli módon tiszteli a férfit. Jinorával kicsit zavarosabb a kapcsolata, egyszerre tiszteli, és csodálja, amiért fiatal kora ellenére már mester, és rendkívül erősek a szellemi képességei is, ugyanakkor nehezére esik néha hierarchikusan saját maga felett állóként kezelni, miközben jelentősen idősebb nála. Az új levegőidomárokkal, miután visszatért közéjük bolyongásait követően, általánosságban jó kapcsolatot ápolt, az egyetlen konfliktusa egy Yangchen nevű fiatal lánnyal volt. Aki azonban a történetében, a fő szálon még nem kapott komoly szerepet, a Dél bosszújában voltak komolyabb feladataik.

**Zima**

Zima az egyetlen a Legend of Avatars játékos karakterei közül, akit Iona régebb óta ismer, a lány akkor tartózkodott hosszabb ideig a szigeten, mikor Iona is épp levegőidomítást tanult ott. Igazi barátok csak a Fekete Nappal való harcuk alatt lettek, de az akkori első találkozásuk alapján korábban is jóban voltak - Iona valószínűleg az ismerős energiák miatt került a kijelölt cél helyett Zimáékhoz a szellemi kivetülés során.

**Karin**

Zima csapatával egyszerre ismerkedett meg, és Karin is közéjük tartozott. Noha vele ekkor ismerkedett meg, Karin ráadásul kezdetben álnéven mutatkozott be, később a közös harc elég komoly bizalmat alakított ki a lányok között, Iona rá is, mint a csapat bármely más tagjára, könnyedén rábízná az életét.

**Kira**

A tűzidomár tolvajt Iona kevéssé ismeri, de, bár a stílusa távol áll tőle, Kirát is szövetségesének tartja. Komoly dilemmát okozott számára, hogy bevallja neki az igazságot, mikor a testébe beleköltözött egy szellem.

**Ruan**

A vízidomár férfi kezdettől udvariasan és tiszteletteljesen viselkedett Ionával, ez pedig csak mélyült, mikor a lány felfedezte a szellemi kivetülésre való képességét. Ruan többször gyógyította őt, segítette a koncentrációját, később pedig arra is megkérte, hogy próbálja megtanítani a technikára - ezt Iona több-kevesebb sikerrel igyekezett teljesíteni. A férfit katonai tapasztalata, és széleskörű ismertsége megnyerővé és bizalomgerjesztővé teszi a lány szemében.

**Quan**

Iona kezdetben meglehetősen semlegesen viszonyult a kardforgatóhoz, később azonban, mikor Quan a szeme láttára brutálisan meggyilkolt két embert, valósággal nekitámadott, a múltja ismerete nélkül is. Ez rövid ideig feszült légkört eredményezett kettejük között, később azonban, mikor Iona már tisztában volt a részletekkel, nem csak megbocsátott a férfinek, de felajánlotta neki azt is, hogy csatlakozzon hozzá és a népéhez a levegőtemplomokban, hogy helyreálljon a lelki békéje. Quan kijelentette, hogy megfontolja az ajánlatot, de végül, a Titokzatos Raktárban történt események miatt ez nem következhetett be.

**Aaron**

Szintén konfliktusos kapcsolat, bár pozitívan zárult. Iona alapvetően kedvesen viselkedett Aaronnal, a fiú kihívásokkal teli személyiségét azonban nehezen tudta kezelni... mikor Aaron elveszi az Azoir által írt verset, teljesen megnémítja őt, mikor önkényesen megpróbál kémkedni a Fekete Napnál, Iona komolyan megsértődik, és válaszként még nagyobb fájdalmat próbál okozni a fiúnak. Mikor minden kiderül, Aaron az, aki segít neki visszanyerni a szellemi kivetülés képességét, és a lány személyesen hívja meg a szűk körű mesterré avatási ceremóniájára is, bizonyítva, hogy minden vitájuk dacára közeli barátjának tartja.

**Night Akiyama**

Iona alapvetően jó kapcsolatot ápol Nighttal, aki kezdettől tiszteletet és érdeklődést mutat a levegőidomárok pacifista filozófiája iránt. Vannak pillanatai, amikor gyanúsnak találja a fiú viselkedését, de a gyanúja általában hamar elalszik, mikor Night a korábbihoz hasonló tisztelettel és intelligenciával kezeli a megjegyzéseit. Igazán közeli barátok nem lesznek, de végig szövetségesek maradnak - de amennyiben Iona tudott volna Night füzetéről, és valódi szándékairól, egyértelműen szembefordult volna vele.

**Nora**

Iona első megjelenésekor ezzel a fiatal földidomárral találkozik. Norával alapvetően kedvesen viselkedik, igyekszik megnyugtatni, és segíteni neki, ahol tud, valamennyire helyreállítani a lelkét a látottak után. Mikor Norát elviszik, azt is megállapítja, hogy bár nem ismerték egymást régóta, megkedvelte őt, és sok szempontból saját magát hibáztatja a feltételezett haláláért.

**Chuang**

Ez a fiatal légidomár a második, akivel Iona találkozik, és kezdetben örül a megismerésének... különösen érdekli, hogy állítása szerint egy olyan levegőidomár csoporthoz tartozik, akik túlélték a száz éves háborút. Mikor azonban megtudja, hogy a fiú Zaheertől szeretne tanulni, az érdeklődése hamar alább hagy, és gyanakvással figyeli Chuangot, csak fokozatosan, hosszabb közös munka után ismeri el a jó szándékát. A fiú halála mélyen megrázza.

**A Halál Szelleme**

Noha nem beszélhetünk róla úgy, mint egy emberi szövetségesről, Iona a szellemekkel való mély kapcsolata miatt sikerrel kommunikált a Halál Szellemével, képes volt tárgyalni vele, segítséget ajánlani és kérni. A Halál Szelleme különlegesnek találta, hogy "béke lakozik benne", ezáltal hajlandó volt válaszolni a kérdéseire, és megegyezni vele bizonyos helyzetekben.

**Toph Beifong**

Iona egyik legnagyobb mentorának tartja az idős földidomárt. Noha eredetileg a véletlen vitte hozzá, rengeteget köszönhetett neki, Azoir halála után jóformán Toph volt az, aki ténylegesen talpra állította, edzett vele, segített neki fejleszteni a képességeit (még akkor is, ha Iona szinte semmi kihívást nem jelentett). A földidomár stílusa nagy hatással volt a lány által alkalmazott technikákra is, a mocsárral kapcsolatos ismerete pedig sokat segített neki lelki békére lelni, és helyreállítani a kapcsolatát a szellemekkel, bizonyos személyiségjegyei kissé lecsapódtak a viselkedésén is. Iona úgy véli, nem lenne ugyanaz az ember a nála töltött közel egy év nélkül.

### Szerelmi szál

**Azoir**

Iona és Azoir között nagyon hamar kialakul a vonzalom, bár Iona maga egy ideig még tagadja. A fiú kezdettől barátságosan közeledik felé, a Nora halála után sokkot kapott lánynak segít talpra állni, egyben pedig ő maga is motivációt nyer, miután elvesznek a vízidomítási képességei. Szerelmes verset ír - ami azonban csak véletlenül jut el Ionához, majd később, mikor Iruknak, a Nightot megszállva tartó szellemnek hála a lány megtudná, hogy ő a szerző, fel is vállalja az érzéseit. A léghajón, a szellemvilágba helyezett Ba Sing Se-be, Yan Lee-be tartva már ki is jelenti, hogy szerelmes belé, ekkor Iona is kimondja, hogy többet érez iránta, mint barátságot. Az érzései akkor nyernek bizonyítást, mikor a Forrongó Sziklánál Azoirral zsarolják őt... kétségbeesetten próbál hazudni, hogy kimentse a fiút a fagyasztóból. Amikor a Fekete Nap kaland véget ér, nagyok az álmaik, közösen akarnak nekivágni a levegőtemplomoknak, Azoirban még az is felmerül, hogy akár vízidomárként is beállna az akolitusok közé, hogy a lány mellett lehessen, Iona pedig egyértelműen a fiúval képzeli el a jövőjét. Mikor Azoir eltűnik, a lány teljesen összeomlik, kicsúszik a lába alól a talaj, és sem a családja, sem a barátai nem tudnak neki segíteni a talpraállásban - az érzései erősségét mutatja az is, hogy mikor évekkel később, Amonként látja viszont a szerelmét, kezdeti megvető stílus után végül bevallja, akármivé is vált, meg tudna neki bocsátani, mert eléggé szereti hozzá.

### Család

**Min és Wuhan**

Iona közel áll a szüleihez, jó kapcsolatot ápol velük, bár a képességei miatt kamaszkorában sok konfliktusuk volt. Min, az édesanyja kicsit szigorúbb, kicsit védelmezőbb, inkább távol szeretné tartani a lányát minden bajtól, az apja némileg megengedőbb, általában ő adta be a derekát először, valahányszor Iona el akart indulni a városba, és belevetni magát a tanulásba, később szerepe volt Min meggyőzésében is. Ennek ellenére természetesen ő is félti a fiatal levegőidomárt, és reméli, akármilyen őrült kalandokba is keveredik, mindig visszatalál majd hozzájuk. A család a Föld Királyságának vidéki területein, egy kisebb faluban élt, nyugodt környezetben, ami ideálisnak bizonyult Iona felneveléséhez.

### Ellenségek

**Lane L. Gatewood és a Fekete Nap**

Vagy ahogy Iona, és a csapat legtöbb tagja nevezte "A Szőke". A lány számára ő volt Fekete Nap arca, ő testesítette meg mindazt, amit gyűlölt a szervezetben, hiszen ő volt az egyetlen tiszt, akivel szemtől szemben harcolt, akinek a kihallgatásán részt vett és kitartott. Lane alapvetően becsülte az erejét és a bátorságát, de ez nem jelentette, hogy kevésbé lekezelően beszélt volna vele, vagy bármiben könyörületesebben viselkedett volna vele, mint bárki mással. Ironikus módon, annak ellenére, hogy Iona számára ő volt a gonosz arca, valójában nem a Fekete Naphoz tartozott.

**Zaheer**

Ionának kevés közvetlen kapcsolata volt a Vörös Lótusz vezetőjével, azon túl, hogy rövid időt egy cellában töltött vele. Határozott, megingathatatlan véleménye van Zaheer anarchista filozófiájának helytelenségéről, de nem viselkedik vele azonnal rosszindulattal, tudván, hogy jól nem jöhet ki a helyzetből.

**Azoir szervezete**

Azoir visszatérésekor Köztársaság Városba, mikor Iona még nem tudja, ki van az Amon maszk mögött, az egész szervezetet kollektíven az ellenségének tekinti, és úgy is reagál rájuk.

## Képek

Iona képeinek nagy része egy más által írt OC-t Giannét ábrázolják. Az eredeti alkotója airgirl39. Az egyes képek oldalához közvetlen link látható a leírásban.

A karakter kitalálója nem tulajdonosa a képeknek, nem tesz szert általuk semmilyen bevételre, csupán inspirációnak használta őket a saját figurája megalkotásához. Iona jellemzői nem azonosak az eredeti OC-jével, és idővel a kinézete is jelentősen megváltozik.

## Érdekességek

* Iona MBTI személyiségtípusa INFP.
* Iona volt az első női karakter az oldalon, még a gportalon működtetett Legend of Avatars megalakulásakor. Egyúttal ő volt az első levegőidomár is.
* Iona volt az első karakter, aki játékon belül érte el a mester szintet.
* Iona karakterét nem inspirálták konkrét figurák, de érződnek rajta hatások: szinte az összes fontosabb levegőidomár, Opal, Jinora, Aang személyiségjegyei jelennek meg benne.
* A "Ki játszaná?" kérdésre a főadmin és a karakter tulajdonosa is Rosa Salazart tartotta megfelelőnek.
* Iona személyiségváltozásának szerepe a cselekményből következő okokon túl az is, hogy a karakter alkotója "kicsit Mary-Sue"-nak titulálta, így szerette volna, ha változik a stílusa, kap egy kis keménységet, bizalmatlanságot.
* Azoir és Iona párosa az egyetlen, akiknek a játékon belül elhangzik a "ship-nevük". Iruk, Night szelleme hivatkozik rájuk egy jelenetben "Azoironáék"-ként.
* Az Azoir "halálakor" hátramaradt fényes kő nagyon fontos számára, az azzal készült karperecet állandóan hordja, és három év alatt a stressz hatására megjelenő kényszermozgásainak fő áldozata, rendszeresen piszkálja.
* A játék alapján a vegetarianizmusát nagyon komolyan veszi. Míg a sorozatban Aang pl. evett egy kis kagylót, vagy halat, ha olyan helyzetbe került, Iona minden táborverésnél komolyan veszi, hogy csak hús nélküli ételeket fogyasszon. Ennek oka valószínűleg pont az, hogy nem kapott születésétől kezdve szerzetesi nevelést, így túlságosan komolyan veszi a szabályokat.